ROZHODNUTIE KOMISIE
zo 6. októbra 2006,
ktorým sa menia a dopĺňajú prílohy I a II k rozhodnutiu 2002/308/ES, ktorým sa ustanovujú zoznamy schválených zón a schválených fariem, pokiaľ ide o ochorenie rýb na vírusovú hemoragickú septikémiu (VHS) a infekčnú hematopoetickú nekrózu (IHN)
[oznámené pod číslom K(2006) 4362]
(Text s významom pre EHP)
(2006/674/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej články 5 a 6,
keďže:
(1)
Rozhodnutím Komisie 2002/308/ES (2) sa ustanovujú zoznamy schválených zón a schválených rybných fariem umiestnených v neschválených zónach, pokiaľ ide o niektoré ochorenia rýb.
(2)
Dánsko, Nemecko a Taliansko predložili odôvodnenia na získanie štatútu schválených fariem v neschválených zónach, pokiaľ ide o vírusovú hemoragickú septikémiu (VHS) a infekčnú hematopoetickú nekrózu (IHN), pre určité farmy na svojom území. Poskytnutá dokumentácia dokazuje, že tieto farmy spĺňajú požiadavky článku 6 smernice 91/67/EHS. Sú preto oprávnené na získanie štatútu schválených fariem v neschválených zónach a mali by sa doplniť do zoznamu schválených fariem.
(3)
Taliansko a Spojené kráľovstvo oznámili výskyt VHS v zónach, ktoré sa predtým považovali za zóny bez výskytu daného ochorenia. V týchto zónach sa však naďalej nevyskytuje IHN. Tieto zóny by sa preto už nemali v rozhodnutí 2002/308/ES uvádzať ako zóny bez výskytu VHS.
(4)
Nemecko a Taliansko oznámili výskyt VHS a IHN v danom poradí na farmách, ktoré sa predtým považovali za farmy bez výskytu uvedených ochorení. Tieto farmy by sa preto už nemali v rozhodnutí 2002/308/ES uvádzať ako farmy bez výskytu príslušného ochorenia.
(5)
Nemecko oznámilo, že jedna farma v Šlezvicku-Holštajnsku ukončila činnosť. Táto farma by sa preto už nemala uvádzať v prílohe II k rozhodnutiu 2002/308/ES.
(6)
Rozhodnutím Komisie 2003/634/ES (3) sa schvaľujú a stanovujú programy predložené členskými štátmi na účely získania štatútu schválených zón a schválených fariem v neschválených zónach, pokiaľ ide o VHS a IHN.
(7)
Cyprus a Taliansko oznámili, že určité programy schválené rozhodnutím 2003/634/ES boli ukončené. Z dokumentácie, ktorú poskytol Cyprus, vyplýva, že všetky kontinentálne oblasti na jeho území sú oprávnené získať štatút schválených zón a mali by sa preto doplniť do zoznamu schválených zón. Z dokumentácie, ktorú poskytlo Taliansko, vyplýva, že jedna farma na jeho území je oprávnená získať štatút schválenej farmy v neschválenej oblasti, a preto by sa mala doplniť do zoznamu schválených fariem v neschválených oblastiach.
(8)
Rozhodnutie 2002/308/ES by sa preto malo zodpovedajúcim spôsobom zmeniť a doplniť.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2002/308/ES sa mení a dopĺňa takto:
1.
Príloha I sa nahrádza textom v prílohe I k tomuto rozhodnutiu.
2.
Príloha II sa nahrádza textom v prílohe II k tomuto rozhodnutiu.
Článok 2
Toto rozhodnutie je určené členským štátom.
V Bruseli 6. októbra 2006